P r e d k l a d a c i a    s p r á v a 

31. zasadnutie Konferencie FAO sa uskutoční v termíne 2.-13. novembra 2001. Plenárne zasadnutie konferencie v dňoch 5.-9. novembra 2001 bude stretnutím hláv štátov a vlád pod názvom Svetový potravinový summit päť rokov neskôr – World Food Summit: five years later – WFS: fyl. 
Účasť delegácie SR na týchto vrcholových vládnych podujatiach sa realizuje podľa pôvodných pozvánok generálneho riaditeľa FAO Jacquesa Dioufa pre Svetový potravinový summit päť rokov neskôr adresovanej J.E. prezidentovi SR Rudolfovi Schusterovi 
z 19. januára 2001 a pre 31. Konferenciu FAO adresovanej pánovi ministrovi pôdohospodárstva SR Pavlovi Koncošovi a pánovi ministrovi zahraničných vecí Eduardovi Kukanovi z 2. augusta 2001. V týchto pozvánkach v súlade so závermi 30. Konferencie FAO, 119. a 120. zasadnutia Rady FAO miestom konania bolo určené Rím, Talianska republika. 
Na základe požiadavky vlády Talianskej republiky (pod vplyvom udalostí zo Summitu G-8 v Janove) z augusta 2001 a naposledy nóty Spojených štátov amerických v septembri 2001 (pod vplyvom teroristických útokov na mestá New-York, Washington) prebiehali intenzívne rokovania s členskými štátmi FAO a s hostiteľskou krajinou Talianskou republikou o zmene miesta konania hlavne Svetového potravinového summitu a tým aj 
31. Konferencie FAO. 
Výsledok je (oznámený akreditovaným veľvyslancom, stálym predstaviteľom členských štátov pri FAO – 25. septembra 2001 a definitívnym rozhodnutím  podľa Všeobecných pravidiel XXV.14 generálnym riaditeľom FAO 3. októbra 2001), že úvodná časť 31. Konferencie FAO v dňoch 2.-4. novembra 2001 (1.-4. plenárne zasadnutie) sa uskutoční v Ríme, Talianskej republike. Svetový potravinový summit päť rokov neskôr – WFS: fyl sa uskutoční v dňoch 5.-9. novembra 2001 v Rimini, Talianskej republike. Pozvané sú členské krajiny FAO, ďalšie krajiny sveta, ktoré sú členmi OSN, organizácie v systéme OSN, medzinárodné vládne organizácie, mimovládne organizácie. 
Súbežne budú prebiehať aj ďalšie časti – I., II. časť rokovania 31. Konferencie a to I. a II. Komisia v Rimini, Talianskej republike. III., IV., V. časť programu 31. Konferencie FAO sa uskutoční v Ríme, Talianskej republike v dňoch 10.-13.novembra 2001. Rozpracovanie týchto záverov do odporúčaní členskými krajinami pre sekretariát sa uskutoční na 122. zasadnutí Rady FAO 14. novembra 2001 v Ríme, Talianskej republike. 

Významnou udalosťou pre Slovenskú republiku počas 31. Konferencie FAO bude ukončenie budovania a sprístupnenie Slovenského podnikateľského strediska v priestoroch ústredia FAO pri hlavnom vstupe do budovy, ktoré je lokalizované v historickom centre Ríma. Zriadenie tohto národného strediska je plnenie záväzku, ktorý vyjadril J.E. prezident SR Rudolf Schuster pri príležitosti svojho vystúpenia na tému „Mládež proti hladu“ na oslavách Svetového dňa potravín v ústredí FAO v Ríme 15. októbra 1999. 
Toto stredisko predstaví Slovenskú republiku ako krajinu budúcnosti, vzájomného medzinárodného prepojenia (symbolizujúci riekou Dunaj) doplneného históriou a národnými tradíciami v podobe exponátov zo slovenských múzeí a galérií. Bude slúžiť ako miesto rokovaní významných osobností zo sveta, ale aj zo SR, delegátov, odborníkov. Vybavenie týchto priestorov modernou výpočtovou, komunikačnou technikou a knižnicou je predpokladom na cielené využitie podľa pripravovanej dohody medzi FAO a SR pre odborné stretnutia mladých odborníkov a stážistov. Priestory budú sprístupnené  aj pre cielené turistické návštevy v ústredí FAO. 
O termíne oficiálneho slávnostného otvorenia novovybudovaných a inovovaných priestorov členských krajín FAO (SR, Rakúska republika, Egypt, Kórejská republika, ...) sa opätovne obnovili diplomatické rokovania vzhľadom na zmenu miesta konania Svetového potravinového summitu päť rokov neskôr. 
V súlade s odporúčaniami 119. a 120. zasadnutia Rady FAO (november 2000, jún 2001) a 27. zasadnutia Výboru pre svetovú potravinovú bezpečnosť (máj 2001) bude rokovanie 31. Konferencie FAO a Svetového potravinového summitu prebiehať následovne. 
Nosným programom plenárneho zasadnutia je hodnotenie dosiahnutého pokroku a záväzkov Svetového potravinového summitu vyjadrených v Akčnom pláne vrátane opätovného vyjadrenia politickej vôle napomôcť riešeniu nepriaznivého stavu v boji proti hladu a podvýžive vo svete. 
Za päť rokov svetové spoločenstvo napriek aktívnemu postupu a vynaloženej energie pod koordináciou FAO tejto negatívnej priority sveta v splnení prijatých záväzkov dosiahlo malý pokrok a počet hladujúcich a podvýživených zostáva na úrovni 790 miliónov ľudí. 
Predpokladá sa, že vedúci delegácií členských krajín vrátane SR zaujmú svoje stanoviská k Prehľadu programu v realizácii Akčného plánu Svetového potravinového summitu. 
Na uvedenom prehľade spolupracovali s FAO aj odborníci zo Slovenskej republiky plnením vypracovaných hodnotiacich dokumentov a celosvetovom pripomienkovom konaní. V Slovenskej republike tak ako vo väčšine vyspelých krajín od roku 1996 pracuje Národný sekretariát pre pokračovanie aktivít Svetového potravinového summitu pri Ministerstve pôdohospodárstva SR, ktorý každoročne vypracováva hodnotenie záväzkov Národného akčného plánu podľa kritérií FAO. V prílohe je Hodnotenie Národného akčného plánu za rok 2000, predložené v apríli 2001 do FAO. Vybrané časti našej národnej správy boli zapracované do regionálneho a globálneho prehľadu. 
V rámci WFS: fyl sa predpokladá, že odznejú zásadné vystúpenia a návrhy smerujúce k zintenzívneniu a aktualizácii pôvodne prijatých záväzkov a Akčného plánu z roku 1996 na úrovni vedúcich delegácií členských krajín FAO, generálneho tajomníka OSN, generálneho riaditeľa FAO, vedúcich delegácií vládnych a mimovládnych organizácií a ďalších pozorovateľských krajín. Paralelne budú prebiehať diskusie v rámci troch okrúhlych stolov vedúcich delegácií a odborných delegátov 6.-8. novembra 2001, ktoré budú orientované na Akčný plán Svetového potravinového summit – dosiahnuté výsledky, prekážky a budúce opatrenia. 
SR pripravuje svoju účasť na svetovej diskusii v rámci okrúhlych stolov. Podľa odporúčaní členských krajín FAO zo120. zasadnutia Rady a 27. zasadnutia Výboru pre svetovú potravinovú bezpečnosť sa predpokladá, že na záverečnom 13. stretnutí plenárneho zasadnutia Svetového potravinového summitu päť rokov neskôr bude aktualizovaná Rímska deklarácia v prospech posilnenia záväzkov v riešení nepriaznivej situácie hladujúcich, podvýživených ľudí vo svete s cieľom zlepšenia kvality ich života. 

Súčasne so Svetovým potravinovým summitom päť rokov neskôr v zmysle odporúčaní 120. zasadnutia Rady budú zriadené dve pracovné komisie, ktorých úlohou je diskutovať a preskúmať podstatné body programu 31. Konferencie FAO. 
Prvá komisia bude zameriavať svoju prácu na diskusiu a doplnenie následovných tematických okruhov programu: 
-	Prehľad o stave výživy a poľnohospodárstva vo svete
-	Akčný plán FAO v otázke pohlaví a rozvoj s orientáciou na vidiek v rokoch 2002-2007
-	Medzinárodné normy a aktivity v rastlinných genetických zdrojoch 
-	Hodnotenie Spoločného programu OSN/FAO – Svetového potravinového programu
-	Diskusia o situácii v pokroku a príprave svetových predpisov a zákonných noriem v oblasti pesticídov, v rybárstve

Druhá komisia bude zameraná na prediskutovanie Správy o programe realizácie aktivít Organizácie v rokoch 1998-1999 a Hodnotiacej správy o činnosti v roku 2001. 
Za závažný bod programu 31. Konferencie FAO sa považuje prerokovanie, posúdenie Programu práce a rozpočtu FAO na roky 2002-2003. K budúcemu dvojročnému programu organizácie sa navrhuje prijatie samostatnej rezolúcie. 

	V tretej, štvrtej a piatej časti 31. Konferencie FAO, ktorá bude pokračovať od 11. do 13. novembra 2001 v Ríme, Talianskej republike, budú prerokované administratívne, legislatívne a ústavné záležitosti, schválenie auditov FAO. 

	Za ďalšiu významnú časť konferencie pre budúcu spoluprácu možno pokladať voľbu nových členských krajín Rady FAO, nových členských krajín FAO (o prijatie za 181 člena FAO požiadala Zväzová republika Juhoslávia). 
	Pri voľbách nezávislého predsedu Rady FAO v súlade s medzinárodno-politickými záujmami Slovenskej republiky sa predpokladá prioritná podpora kandidátovi za región Európy pánovi Tjibbe Joustrovi z Holandského kráľovstva. 

	V rámci konferencie budú prerokované aj ďalšie strategické a informačné materiály, ktoré súvisia so spoluprácou FAO v celom systéme OSN a zamerané na budúci program Organizácie Strednodobý plán na roky 2002-2007, Medzinárodný rok hôr 2002, Stav v zmluvnej základni, dohodách, spolupráca v Dohovoroch a pod. 
Smernica na postup delegácie Slovenskej republiky na 31. zasadnutí Konferencie FAO naznačuje základné stanoviská, postoje a ciele, ktoré bude delegácia SR sledovať a zaujímať počas 31. zasadnutia Konferencie FAO a Svetového potravinového summitu päť rokov neskôr. 

	Navrhuje sa, aby vedúci delegácie Slovenskej republiky pán minister pôdohospodárstva SR Pavel Koncoš sa zúčastnil plenárneho zasadnutia v časti Svetový potravinový summit päť rokov neskôr v rozsahu 2-3 dní a predniesol prejav v zastúpení Slovenskej republiky k pokroku v realizácii Akčného plánu Svetového potravinového summitu. 
	Členovia delegácie SR budú spolupracovať s vedúcim delegácie pri diskusii v rámci okrúhleho stola v časti Svetového potravinového summitu päť rokov neskôr, zúčastňovať sa práce na plenárnom zasadnutí a v prvej a druhej komisii 31. zasadnutia Konferencie FAO. 
	Vedúci delegácie Slovenskej republiky bude mať priestor na uskutočnenie aj dvojstranných stretnutí s vedúcimi delegácií a ministrami poľnohospodárstva členských štátov FAO, a tak si vymeniť názory na výsledky a realizáciu Akčného plánu Svetového potravinového summitu, ale aj o agrárnej politike a celosvetovej situácii vo výžive a poľnohospodárstve.